भुवनलाई पाँचौं उपाधि
नेपाल नम्बर एक गल्फर शिवराम श्रेष्ठलाई दुई स्ट्रोकले हराउँदै भुवन नगरकोटीले बिहीबार सूर्य नेपाल एनपीजीए टुर च्याम्पियनसिप जितेका छन् ।
काठमाडौँ — नेपाल नम्बर एक गल्फर शिवराम श्रेष्ठलाई दुई स्ट्रोकले हराउँदै भुवन नगरकोटीले बिहीबार सूर्य नेपाल एनपीजीए टुर च्याम्पियनसिप जितेका छन् ।घरेलु कोर्समा गोकर्ण गल्फ क्लबका भुवन दिनको सुरुआतमा शिवराम, धनबहादुर थापा र एमेच्योर टंकबहादुर कार्कीसँग बराबरीमा थिए । ब्याक नाइनमा बलियो प्रदर्शन गर्दै भुवनले सिजनको तेस्रो उपाधिसहित १ लाख १५ हजार रुपैयाँ हात पारे ।सिजनको नवौं इभेन्टअन्तर्गत अन्तिम दिन ४ अन्डर ६८ को उत्कृष्ट प्रदर्शन गर्दै भुवनले समग्रमा ६ अन्डर २८२ को स्कोरसहित लगातार दोस्रो तथा करिअरको पाँचौं उपाधि जितेका हुन् । शिवरामले २ अन्डर ७० को स्कोर (२८४) बनाए पनि उपाधि जित्न सकेनन् । भुवनले दोस्रो होलमा बोगी खेपे पनि तेस्रो र सातौं होलमा बर्डी खेल्दै फ्रन्ट नाइनमा १ अन्डर ३५ को स्कोर जोडे । ब्याक नाइनको दसौं होलमा बर्डीसहित सुरुआत गरेका भुवनले १२ र १६ औं होलमा पनि सोही प्रदर्शन गर्दै ३ अन्डर ३३ स्कोर जोडेर उपाधि पक्का गरे । शिवरामले दुवै फ्रन्ट र ब्याक नाइनमा १ अन्डर ३५ जोडेपछि भुवनभन्दा २ स्ट्रोकले पछाडि परे । दोस्रो स्थानका शिवरामले ७४ हजार रुपैयाँ पाए ।भुवनले लगातार दुई उपाधि जित्दा मिहिनेतको फल पाएको अनुभव भएको बताए । ‘खेल निकै प्रतिस्पर्धात्मक रह्यो । पहिलो दिनको प्रदर्शन बिगिँ्रदा उपाधि होड कठिन हुने सोचेको थिएँ । दोस्रो दिनमा राम्रो प्रदर्शन गरेपछि फेरि अगाडि आउन सकें । मैले आफ्नो प्रदर्शनलाई मात्र ध्यान दिएर खेलें र सफल भएँ,’ भुवनले भने ।टुरको अन्तिम इभेन्ट बाँकी रहँदा शिवरामले ५ र धनले १ उपाधि जितेका छन् । शिवरामले पछिल्लो तीन प्रतियोगितामा उपाधि जित्न सकेका छैनन् । यद्यपि भुवन शिवरामको दबदबा अझै कायम रहेको बताउँछन् । ‘शिवराम धेरै राम्रो खेलाडी हो । मैले अझै धेरै मिहिनेत गरेपछि मात्र त्यो सम्भव हुन्छ । म आफ्नो तर्फबाट प्रदर्शन सुधार गर्ने सक्दो प्रयास गरिरहेको छु । अबको लक्ष्य टुरको अन्तिम इभेन्टको उपाधि जितेर वरियताको शीर्षमा आउने प्रयास हुनेछ,’ उनले टुंग्याए ।एमेच्योर टंकबहादुर कार्कीले अन्तिम दिन इभन पार ७२ खेल्दै समग्रमा २ अन्डर २८६ स्कोरसहित एमेच्योरतर्फको उपाधि जिते । तेस्रो स्थानमा इभन पार २८८ को स्कोरसहित पूर्ण शर्मा (१ ओभर ७३) र रामे मगर (१ अन्डर ७२) ले समान ४७ हजार ५ सय रुपैयाँ पाए । दिनको सुरुआतमा शीर्षस्थानमा रहेका धनबहादुर थापा (४ ओभर ७६) र रवि खड्का (१ ओभर ७३) ले समग्रमा २ ओभर २९० स्कोरसहित संयुक्त पाँचौं स्थान प्राप्त गरेवापत जनही ३४ हजार ५ सय पाए ।एमेच्योरद्वय शुक्रबहादुर राई (२ अन्डर ७०) र टासी छिरिङ (२ ओभर ७४) ले पनि समग्रमा सोही स्कोर बनाए । काउन्टब्याकका आधारमा शुक्र एमेच्योरतर्फ उपविजेता भए । सातौं स्थानमा रहेका दीपक आचार्य, जयराम श्रेष्ठ र बलभद्र राईले समान २६ हजार ३ सय ३३ रुपैयाँ पाउँदा दसौं स्थानका रामकृष्ण श्रेष्ठले २२ हजार पाए ।प्रतियोगितामा शीर्ष २१ स्थान प्राप्त गर्ने व्यावसायिक गल्फरले कुल ६ लाख ३५ हजार रुपैयाँ नगद पुरस्कार प्राप्त गरे । ३६ प्रो र २४ एमेच्योरसहित कुल ६० गल्फरसहित सुरु भएको प्रतियोगिताको तेस्रो दिन २२ प्रो र ७ एमेच्योर खेलाडीले कट बनाएका थिए । सिजनको अन्तिम इभेन्ट अर्को महिना हुने एनपीजीएले जनाएको छ ।सूर्य नेपाल गल्फ टुर २०१७–१८शिवराम श्रेष्ठघनश्याम प्रोफेसनल गोल्डेन जुब्ली/आरएनजीसीसूर्य नेपाल इस्टर्न ओपन/धरानसूर्य नेपाल सेन्ट्रल ओपन/गोकर्णसूर्य नेपाल एनपीजीए म्याच प्ले/आरएनजीसीगल्फर पाइलट्स एनपीजीए क्लासिक/गोकर्णभुवन नगरकोटीसूर्य नेपाल च्यालेन्ज/आरएनजीसीसूर्य नेपाल काठमाडौं ओपन/आरएनजीसीसूर्य नेपाल एनपीजीए टुर च्याम्पियनसिप/गोकर्णधनबहादुर थापासूर्य नेपाल वेस्टर्न ओपन/पोखरा